זכויות יוצרים: כל זכויות הטקסט, עריכה והגשה שמורים לאילנה וארוס.
כשהייתי בחודש השמיני של ההריון הרביעי שלי, היה קיץ מטורף במרכז הארץ. תוסיפו לזה חום של הריון, ותבינו למה צחקנו שאפשר לאפות פיתות על כפות הידיים שלי. מצאנו חופשה של 5 ימים בירושלים, באימקא שזה ממש מול מלון המלך דוד. חופשה זולה דווקא, עם הרבה צ'ופרים. קצת רקע: מגיל 14 גרתי בירושלים עד לגיל 18, ואחכ' חזרתי אליה לעוד בערך 6-7 שנים. זא', ירושלים הייתה לי בית כמעט.
והנה כאן, חשבנו על רעיון שנתייחס אליה כאילו היא עיר בחו'ל שמעולם לא הכרנו, וכל יום נערוך רשימה של מקומות ואטרקציות שהיינו הולכים אליהם לו לא היינו מכירים שנינו את העיר כבית. החופשה הזו הייתה אחת הטובות בחיי, פתאום מקום כל כך מוכר הפך להיות לקסם.
הלכנו למוזיאון יהודי איטליה, ולאגם שיש בו את הברבורים, ועוד פינות קסומות שהצטברו זו אחר זו במשך 5 ימים מלאים, וגרנו במלון שאף פעם לא הייתי בו כי בעצם היה לי בית בירושלים ולא נצרכתי למלונות שלה אף פעם... בקיצור, חוויה מפעימה של להיות תיירים במקום מוכר בלי שום זיגזוג אפילו לרגע של " הייתי פה, גרתי פה ואני מכירה הכל". מן מצב תודעה חופשי, פתוח, שמח כל כך.